OCEAN เผยเทรดดิ้งน้ำมันปาล์มเฉียด 100% จ่อชงผหถ.เคาะเพิ่มทุน RO-แจกฟรีวอร์แรนต์
OCEAN เตรียมรับรายได้ก้อนโตหลังเทรดดิ้งน้ำมันปาล์มเฉียด 100% พร้อมมองต้นปี 62 ราคาน้ำมันปาล์มปรับตัวขึ้น จ่อชงผู้ถือหุ้นเคาะแผนเพิ่มทุน RO กว่า 600 ล้านหุ้น-แจกฟรีวอร์แรนต์ 15 ม.ค.นี้
21 ธ.ค. 2561

นางชัชชญา ไตรตระกูลชัย รองประธานกรรมการบริษัทและกรรมการผู้จัดการ บริษัท โอเชี่ยน คอมเมิรช จำกัด (มหาชน) หรือ OCEAN เผยความคืบหน้าด้านการเริ่มเปิดหน้าบัญชีการค้ากับลูกค้าในอุตสาหกรรมน้ำมันปาล์มของบริษัทฯ ว่า ขณะนี้บริษัทฯเริ่มการเทรดดิ้งได้เกือบครบ 100% แล้ว โดยมีลูกค้าใหญ่ๆอาทิเช่น CPI, ล่ำสูง, EA, น้ำมันพืชปทุม, บางจาก และกำลังดำเนินการเปิดหน้าบัญชีคู่กับลูกค้าใหญ่รายอื่นๆเพิ่มเติม ส่งผลให้เดือนพฤศจิกายนที่ผ่านมา บริษัทฯมีรายได้จากงานเทรดดิ้งเพิ่มมากขึ้นจากเดือนก่อนหน้า(ตุลาคม 61) คาดการว่าไตรมาสที่ 4/2561 นี้บริษัทฯจะมีรายได้จากการเทรดดิ้งอยู่ในระดับที่น่าพอใจ
อย่างไรก็ตามแม้ในช่วง 2 เดือนที่ผ่านมา ประเทศไทยจะได้เจอกับวิกฤตราคาน้ำมันปาล์มที่ต่ำลง จากปัจจัยหลักคือ ปริมาณปาล์มที่มีมากเกินความต้องการ (over supply) และเรื่องการแบนน้ำมันปาล์มจาก EU   แต่บริษัทฯ สามารถรับมือกับวิกฤตดังกล่าวได้อย่างเหมาะสม ทำให้ไม่ได้รับผลกระทบในเรื่องของราคา  ในทางกลับกันเรามีปริมาณการซื้อขายเพิ่มมากขึ้น จึงสามารถเห็นรายได้เข้ามาได้อย่างชัดเจน
ทั้งนี้มองว่านโยบายการแก้ปัญหาเรื่องราคาน้ำมันปาล์มต่ำของรัฐบาลมีส่วนช่วยชาวสวนและผู้ประกอบการทุกรายได้อย่างดี ทำให้ผ่านจุดที่ราคาต่ำสุดมาได้ และมองว่าในช่วงเดือนต้นปี 2562 ราคาปาล์มจะปรับตัวขึ้นเป็นผลดีต่อทุกฝ่ายรวมทั้งบริษัทฯที่จะได้รับออเดอร์มากขึ้น ซึ่งเรามั่นใจว่า ด้วยปริมาณการค้าที่จะได้รับในช่วงต้นปีหรือไตรมาส 1/62 จะทำให้บริษัทฯ มีออเดอร์การค้าที่หนาแน่นและมีผลกำไรให้เห็นอย่างแน่นอน
นอกจากนี้บริษัทฯมีแผนการเพิ่มทุนให้แก่ผู้ถือหุ้นเดิมตามสัดส่วนการถือหุ้น (Right Offering) โดยการออกและจัดสรรใบสำคัญแสดงสิทธิที่จะซื้อหุ้นสามัญเพิ่มทุนของบริษัทฯ ครั้งที่ 3 หรือ OCEAN-W3 จำนวนไม่เกิน 603,224,519 หน่วย อัตราการใช้สิทธิ 1 หน่วย ต่อ หุ้นสามัญเพิ่มทุน 1 หุ้น และมีราคาการใช้สิทธิ 1 บาทต่อหุ้น โดยบริษัทฯ จะพิจารณาจัดสรรหุ้นสามัญเพิ่มทุนของบริษัทฯ จำนวนไม่เกิน 603,224,519 หุ้น มูลค่าที่ตราไว้หุ้นละ 0.25 บาท
สำหรับการออก OCEAN-W3 ของบริษัทฯ ในอัตราส่วน 2 หุ้นสามัญเดิม ต่อ 1 หน่วยใบสำคัญแสดงสิทธิฯ มีกำหนดอายุไม่เกิน 3 ปี นับจากวันที่ออกใบสำคัญแสดงสิทธิฯ เป็นนโยบายการสร้างผลตอบแทนที่คุ้มค่าให้กับนักลงทุน เนื่องด้วยเป็นการแปลงสภาพหุ้นในราคาต่ำ ในขณะที่บริษัทกำลังมีพัฒนาการด้านธุรกิจอย่างก้าวกระโดดและชัดเจน เพื่อให้บริษัทล้างขาดทุนสะสมได้หมดและมีกำไรในระยะเวลาที่รวดเร็วที่สุด
โดยบริษัทฯ ได้ประกาศแจ้งผ่านเว็บไซต์ตลาดหลักทรัพย์แห่งประเทศไทยและเว็บไซต์หลักของบริษัทฯแล้ว ถึงการประชุมวิสามัญผู้ถือหุ้นครั้งที่ 1/2562 ซึ่งจะมีขึ้นในวันอังคารที่ 15 มกราคม 2562 เวลา 14.00น.  ณ โรงแรม เอส ซี ปาร์ค ห้องรัชดาบอลรูม ชั้น 6 และกำหนดรายชื่อผู้ถือหุ้น (Record Date) เมื่อวันที่ 12 ธันวาคม 2561 ที่ผ่านมา